काठमाण्डु
काठमांडू (नेपालभाषा :येँ देय्, प्राचीन नेपाल भाषा- ञे देय्, संस्कृत- कान्तिपुर नगर, नेपाली- काठमाडौँ), नेपाल की राजधानी है। यह नगर समुद्रतल से 1300 मीटर की ऊंचाई पर स्थित हैं और 50.8 वर्ग किमी में फैला हुआ हैं। काठमांडू नेपाल का सबसे बड़ा शहर है, जहां पर्यटक का सबसे ज़्यादा आगमन होता हैं। चार ओर से पहाड़ियों से घिरा काठमांडू उपत्यका के पश्चिमी क्षेत्र में अवस्थित यह नगर, यूनेस्को की विश्‍व धरोहरों में शामिल हैं। यहाँ की रंगीन संस्कृति और परंपराओं के अलावा विशिष्ट शैली में बने शानदार घर सैलानियों को आकर्षिक करते हैं। यहाँ के विश्वप्रसिद्ध मंदिर, पूरी दुनिया में अपनी अलग पहचान रखते हैं। साथ ही यहां के प्राचीन बाज़ारों की रौनक भी देखते ही बनती है।
नारायणहिटी दरबार संग्रहालय
नारायणहिटी दरबार संग्रहालय नेपाल की राजधानी काठमांडू स्थित एक सार्वजनिक संग्रहालय है।यह कैसर महल के पूर्व में और थमेल के बगल में स्थित है।सन 2008 से पूर्व यह "नारायणहिटी दरबार" था जिसे सन २००६ की क्रान्ति के फलस्वरूप संग्रहालय में परिवर्तित कर दिया गया। क्रांति से पहले यह महल नेपाल के राजा का निवास और प्रमुख कार्यस्थल था, तथा नेपाल के प्रमुख राजकीय कार्यक्रम यहीं पर आयोजित होते थे।